b'\n_START_ARTICLE_\nMapa log\xc3\xadstic\n_START_SECTION_\nHist\xc3\xb2ria\n_START_PARAGRAPH_\nFou el f\xc3\xadsic Robert May (Austr\xc3\xa0lia, 1936), pioner en la interdisciplica f\xc3\xadsica-biologia, qui estudi\xc3\xa0 aquest model no lineal buscant una forma senzilla d\'explicar la din\xc3\xa0mica poblacional. El seu objectiu en crear aquest model era que en principi, la poblaci\xc3\xb3 en un instant podia predir-se a partir de la poblaci\xc3\xb3 en un instant previ, mitjan\xc3\xa7ant multiplicaci\xc3\xb3 per una constant, per\xc3\xb2 que a m\xc3\xa9s tingu\xc3\xa9s en compte el fet que, a mesura que la poblaci\xc3\xb3 creix i s\'apropa a un valor considerat m\xc3\xa0xim, el valor de la poblaci\xc3\xb3 resulta cada cop menys allunyat del valor previ. Aix\xc3\xb2 reflectiria, per exemple, que per a valors de la poblaci\xc3\xb3 molt grans, faltaran aliments i les malalties es propagaran amb m\xc3\xa9s facilitat._NEWLINE_El model descriu en temps discrets l\'evoluci\xc3\xb3 d\'una poblaci\xc3\xb3 a partir del coneixement d\'aquesta poblaci\xc3\xb3 en un instant inicial. La variable  \xc3\xa9s la fracci\xc3\xb3 d\'individus en un territori (respecte d\'un nombre m\xc3\xa0xim) en un temps donat. \xc3\x89s a dir, el valor "0" representa l\'abs\xc3\xa8ncia de poblaci\xc3\xb3 i el valor "1" l\'exist\xc3\xa8ncia de tants individus com sigui possible. El model descriuria el valor futur de la poblaci\xc3\xb3 a partir del coneixement del valor present. En principi, es multiplica la fracci\xc3\xb3 de la poblaci\xc3\xb3 present per una constant. Per\xc3\xb2, a m\xc3\xa9s, per tenir en compte el fet que, en haver m\xc3\xa9s poblaci\xc3\xb3, la compet\xc3\xa8ncia entre els individus augmenta i la poblaci\xc3\xb3 creix amb m\xc3\xa9s dificultat, es multiplica la fracci\xc3\xb3 poblacional per la difer\xc3\xa8ncia entre 1 i el valor poblacional actual._NEWLINE_Tot i aix\xc3\xb2, aviat s\'adon\xc3\xa0 que el model presentava una gran quantitat de solucions segons quin fos el valor del par\xc3\xa0metre que s\'empr\xc3\xa9s, i que aquestes solucions eren molt diferents entre si. En efecte, en alguns casos la soluci\xc3\xb3 consistia en una complexa alternan\xc3\xa7a de valors que no convergien ni a valors estacionaris ni a solucions peri\xc3\xb2diques._NEWLINE_El fet que la iteraci\xc3\xb3 del c\xc3\xa0lcul per a diferents valors del par\xc3\xa0metre r condu\xc3\xads a solucions complexes, que semblaven aleat\xc3\xb2ries en el seu comportament (tot i tractar-se d\'un model determinista molt senzill) caus\xc3\xa0 gran impacte en la comunitat cient\xc3\xadfica, i fou un dels detonants de l\'estudi del que s\'anomenaria teoria del caos.'